**EMLÉKEZTETŐ**

**Készült:** BGSZC Öveges József Szakgimnáziuma és Szakközépiskolája

 Budapest, Fehérvári út 10, emeleti tanári szoba

 Időpont: 15.00 – 15.30.

**Jelen voltak:**

* Dr. Benedek András - egyetemi tanár, a kutatócsoport vezetője,
* Dr. Molnár György - tanszékvezető, egyetemi docens, főigazgató,
* Dr. Bars Ruth - címzetes egyetemi tanár,
* Feketéné Dr. Szakos Éva - egyetemi docens,
* Nagy Endre László - középiskolai tanár,
* Dobozy Gyöngyi - középiskolai tanár,
* Horváth József - középiskolai tanár,
* Biró Kinga - középiskolai tanár,
* Pap Dalma - középiskolai tanár, a kutatócsoport tikára.

**Kimentette magát:**

* Dr. Nyíri Kristóf - akadémikus, egyetemi tanár,
* Horváth Cz. János - egyetemi tanársegéd,
* Sík Dávid - tanszéki demonstrátor,
* Kerényi Kata - középiskolai tanár.

**Tárgy:** Március havi értekezlet

**A megbeszélés napirendi pontjai:**

1. A Közlemények 2. száma
2. A honlap és rendszerfejlesztés
3. A továbbképzési program
4. Egyebek

1. Dr. Benedek András professzor, a kutatócsoport vezetője köszöntötte a résztvevőket, majd az alábbiakról tájékoztatta őket:

* A Közlemények 2. száma készül, Horváth Cz. János, Dr. Molnár György és Dr. Bars Ruth írásai megérkeztek. A témák a mikrotartalmak, a felhőrendszerek és a SysBook.
* A 3. számba fog bekerülni Biró Kinga írása az intézményéről, illetve Kerényi Kata hasonló témájú szövege. Kinga már leadta a munkáját, Katától még várjuk azt.
* A 3. számban szeretnénk közölni Feketéné Dr. Szakos Éva tanárnő írását is a továbbképzési programmal kapcsolatban (tematika, programleírás, várható eredmények stb.).
* Minden kutatócsoporttag publikáljon idén vagy a Közleményekbe, és/vagy az Opus et Educatio-ba. Elvárás idén a konferencia-részvétel is, de azt nyilván kövesse publikáció.

2. A honlap és rendszerfejlesztés kapcsán a következők hangzottak el:

* Horváth József rávilágított, hogy készül egy informatikai rendszerterv, amely még fejlesztés alatt áll. Ha egy kis szerencsénk van, kinövi magát a projekt, ezért tesztelés szempontjából jobb lenne, ha a feltöltés nem a Moodle rendszeren lenne, hiszen elég lenne egy MPT tárhely, ahol lehetne makroszerkezetet kialakítani.
* Benedek András szerint a Moodle most a kollektív gyakorlást szolgálja, valójában a honlapnak nagyon gyorsan el kellett készülnie. A Moodle felület szinte néhány nap alatt született meg, ahogy a továbbképzés anyaga is, így képzeljük csak el, milyen nagy dolgokat tudnánk véghezvinni, ha mindig ilyen lelkesedéssel állnánk a dolgokhoz.
* Horváth József ennek tükrében akkor a maximumra állít be mindent, a terv pedig egy hónapon belül kész lesz. Molnár György szerint egy kész rendszert nehezebb módosítani, így most kell mindent kigondolnunk, ezért várjuk a tervet.

3. Dr. Benedek András professzor beszélt a továbbképzési programról is:

* A PAT-os anyagnak el kell készülnie, nemsokára szeretnénk a programot publikálni.
* A cél az, hogy szeptembertől beindítsunk egy továbbképzést, amely akkreditált.
* A végleges cím az OCD Fejlesztő Képzés lesz.
* Feketéné Dr. Szakos Éva hozzátette, hogy a nyomtatványokat már átnézték, de a célok még nem teljesen világosak a számára, így időt és segítséget kér.

4. Egyebek között a következők is elhangzottak:

* Biró Kinga kéri, hogy telefonáljunk az igazgatónak a projekttel kapcsolatban. Dr. Molnár György elmondta, hogy az ő feladata a személyes kapcsolatfelvétel, jól halad a megkeresésekkel.
* Dobozy Gyöngyi kecskeméti iskolája május 15-én 14 órától fogadja a kutatócsoportot a továbbképzésen.
* Köszönjük Nagy Endrének és az Övegesnek, hogy lehetővé tették a mai pilotképzést.
* A következő értekezlet április 10-én 14 órakor a Tanszéken lesz. Kérünk mindenkit, hogy addigra dolgozza ki a publikációs tervét és a látogatni kívánt konferenciát (pl. ONK, HUCER). Benedek András hozzátette, hogy a Tanszék már elküldte az absztraktot Barcelonába, így ott is várható egy megjelenés.
* Az értekezlettel párhuzamosan folyó továbbképzés végén a pedagógusoknak egy mikrotartalmat kell feltölteniük a honlapra (Moodle) és a honlapon található kérdőívet kell kitölteni. A Moodle rendszerhez vannak biankó felhasználónevek és jelszavak. A kutatócsoport minden középiskolai tanárától azt kérjük, lépjenek be a Moodle-ba, töltsenek fel tananyagot – ahogy azt már Molnár György és Pap Dalma megtették – és töltsék ki a kérdőívet, mert tanúsítványt csak erre tudunk adni.
* Dr. Bars Ruth arról tájékoztatott minket, hogy a SysBookban visszafogott fejlesztés lesz.

**Hozzászólások:**

* Egyéb hozzászólás nem volt.
* Az egyéb, felmerülő kérdéseket kérjük e-mailen eljuttatni.

Budapest, 2017. március 27.

A jegyzőkönyvet készítette: Pap Dalma

Jóváhagyta: Dr. Benedek András